PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002KV/1/1/267 						Bratislava  10.12.2002

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci dohody obmedzujúcej súťaž podľa § 4 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov pod názvom Zmluva o distribúcii elektronickej podoby periodika Večerník uzatvorenej dňa 31.10.2001 medzi podnikateľmi SUNDRAPE spol. s r.o., so sídlom Kolárska 8, 814 99 Bratislava a NEWTON INFORMATION TECHNOLOGY, s.r.o., so sídlom Politických vězňů 10, Praha, Česká republika, pobočka Bratislava, organizačná zložka so sídlom    Škultétyho 1, 832 27 Bratislava takto

r o z h o d o l :

1. Podľa § 22 ods.1 písm.c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov je Zmluva o distribúcii elektronickej podoby periodika Večerník uzatvorená dňa 31.10.2001 medzi podnikateľmi SUNDRAPE spol. s r.o., so sídlom Kolárska 8, Bratislava a NEWTON INFORMATION TECHNOLOGY, s.r.o., so sídlom Politických vězňů 10, Praha, Česká republika, pobočka Bratislava, organizačná zložka so sídlom Škultétyho 1, 832 27 Bratislava v ustanoveniach:

	- článok I. bod 1. v znení: „Predmetom zmluvy je úprava činností oboch zmluvných strán pri spracovaní a distribúcii elektronickej podoby periodika s názvom Večerník (ďalej iba „periodiká“) a to spôsobom, za podmienok, a v lehotách, ktoré si zmluvné strany tejto zmluvy v tejto zmluve dohodli, a súčasne záväzok vydavateľa poskytnúť exkluzivitu distribútorovi na distribúciu elektronickej podoby periodík za podmienok nižšie v tejto zmluve dojednaných, ako aj iné povinnosti, ktoré na seba zmluvné strany tejto zmluvy jej podpisom na seba prevzali.“

	- článok VI. bod 1. v znení: „Vydavateľ sa týmto zaväzuje, že počas celej doby platnosti a účinnosti tejto zmluvy neuzavrie zmluvu s rovnakým alebo podobným predmetom, ako má táto zmluva s iným subjektom, než je distribútor. Vydavateľ sa zaväzuje, že ani bez zmluvy nebude spolupracovať s iným subjektom či inými subjektmi než je distribútor v oblasti automatického spracovania dát v rozsahu tejto zmluvy. Vydavateľ sa zaväzuje, že si nebude činnosť popisovanú v tejto zmluve zaisťovať prostredníctvom svojich vlastných zamestnancov (ďalej iba exkluzivita distribútora“)..“

- článok VI., bod 2. v znení: „Vydavateľ sa súčasne zaväzuje, že neuzatvorí zmluvu a ani nevstúpi do žiadneho obchodného rokovania o jej uzatvorení, ktorej predmetom by bol súhlas vydavateľa so šírením elektronickej verzie periodík, a to akoukoľvek formou a v akejkoľvek podobe, s iným subjektom než je distribútor.“ 

dohodou obmedzujúcou súťaž , ktorá je podľa § 4 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov zakázaná.

2. Podľa § 38 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov za porušenie § 4 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov opísaného v bode 1 výrokovej časti tohto rozhodnutia ukladá peňažnú pokutu:

a) podnikateľovi SUNDRAPE spol. s r.o., so sídlom Kolárska 8, Bratislava vo výške 10 000 Sk, slovom desaťtisíc korún slovenských,

b) podnikateľovi NEWTON INFORMATION TECHNOLOGY, s.r.o., so sídlom Politických vězňů 10, Praha, Česká republika vo výške 10 000 Sk, slovom desaťtisíc korún slovenských,

ktorú sú povinní uhradiť v lehote 15 dní od právoplatnosti tohto rozhodnutia na účet Protimonopolného úradu Slovenskej republiky vedený v Národnej banke Slovenska pod číslom 3017-8624-002/0720, VS 200211267, KS 0558.

O d ô v o d n e n i e: 

	Dňom 13.06.2002 začal Protimonopolný úrad Slovenskej republiky (ďalej len úrad) z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len zákon) konanie vo veci dohody obmedzujúcej súťaž uzatvorenej dňa 31.10.2001 medzi podnikateľmi SUNDRAPE spol. s r.o., so sídlom Kolárska 8, Bratislava (ďalej len SUNDRAPE, spol. s r.o.) a NEWTON INFORMATION TECHNOLOGY, s.r.o., so sídlom Politických vězňů 10, Praha, Česká republika, pobočka Bratislava, organizačná zložka so sídlom Škultétyho 1, 832 27 Bratislava (ďalej len NEWTON, s.r.o.) pod názvom Zmluva o distribúcii elektronickej podoby periodika Večerník zo dňa 31.10.2001 (ďalej len Zmluva).
	Dňa 19.03.2002 začal úrad šetrenie vo veci možného porušenia ustanovení zákona v oblasti poskytovania monitoringu dennej tlače. Úrad v tejto súvislosti zistil skutočnosti, na základe ktorých začal predmetné konanie z vlastného podnetu.
Nakoľko v priebehu konania došlo zákonom č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01.10.2002 k zmene a doplneniu zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.

Účastníci konania

SUNDRAPE, spol. s r.o.

Spoločnosť bola založená dňa 15.12.1999 a zapísaná do obchodného registra dňa 21.03.2000. Predmetom činnosti tejto spoločnosti je okrem iného polygrafická výroba, vydavateľská činnosť, reklamno-inzertná činnosť, činnosť organizačných a ekonomických poradcov. Spoločnosť je vydavateľom bratislavského regionálneho denníka Večerník.

NEWTON INFORMATION TECHNOLOGY, s.r.o.

	Spoločnosť	 bola zapísaná do obchodného registra dňa 22.08.2001. Pôsobí v oblasti automatizovaného spracovania dát, poskytovania software, sprostredkovateľskej činnosti v oblasti obchodu a služieb a v oblasti monitoringu tlače.

	Pod monitoringom tlače sa rozumie vyhľadávanie zverejnených informácií pre konkrétnych zákazníkov podľa ich špecifických požiadaviek. Zákazníci, ktorí odoberajú monitoring ho dostávajú takmer výhradne v elektronickej podobe. Aby mohli subjekty pôsobiace v tejto oblasti svojim zákazníkom poskytovať monitoring v elektronickej podobe, získavajú elektronickú podobu jednotlivých periodík od vydavateľov spravidla na základe zmlúv za úplatu. Úrad sa v rámci šetrenia sústredil na monitoring dennej tlače, nakoľko práve táto oblasť predstavuje podľa vyjadrenia subjektov zaoberajúcich sa monitoringom podstatnú časť ich činnosti. Zákazníci týchto subjektov žiadajú predovšetkým každodenný monitoring všetkých denníkov s celoslovenskou pôsobnosťou za účelom získania komplexných informácií z určitej špecifickej oblasti resp. informácií všeobecných. Najefektívnejšou formou spracovania takýchto informácií je prístup k elektronickým verziám jednotlivých denníkov.

	Spoločnosti SUNDRAPE, spol. s r.o. a NEWTON, s.r.o. sú podnikateľmi podľa § 3 ods.2 zákona. V súlade s § 25 ods.3 zákona sú účastníkmi konania navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. 
	V predmetnom konaní sú účastníkmi konania spoločnosti SUNDRAPE, spol. s r.o. a NEWTON, s.r.o. ako podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť.

2. Relevantné trhy

	Podľa § 3 ods.3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods.4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods.6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Úrad v rámci šetrenia začatého dňa 19.03.2002 oslovil subjekty, ktoré sú odberateľmi monitoringu dennej tlače za účelom prešetrenia  vzájomnej zastupiteľnosti jednotlivých denníkov s celoslovenskou pôsobnosťou. Podľa vyjadrení týchto subjektov je elektronická verzia každého denníka z hľadiska poskytovania monitoringu jedinečná a nezastupiteľná elektronickými verziami iných denníkov. Každý denník je jedinečný a môže obsahovať informácie, ktoré neobsahuje žiaden iný denník. Absencia informácií z jedného  denníka tak môže znížiť celkovú kvalitu poskytovaných služieb a tým aj konečnú informáciu poskytovanú zákazníkovi.
	V rámci uvedeného šetrenia bola úradu predložená aj Zmluva, o distribúcii elektronickej verzie periodika Večerník, ktorá je predmetom tohto konania. 
	Večerník je periodikum, ktoré vychádza denne okrem soboty a nedele v popoludňajších hodinách a prináša spravodajstvo o dianí v oblasti politiky, ekonomiky, kultúry a športu v  Bratislave. V obmedzenej miere prináša aj informácie z ostatných regiónov SR a zo sveta. Vzhľadom na prevahu informácií z regiónu Bratislavy možno Večerník zaradiť do skupiny regionálnych denníkov. Jednotlivé mestské časti vydávajú svoje periodiká, ktoré podávajú informácie o dianí v jednotlivých mestských častiach a ich obsah nie je porovnateľný s obsahom periodika Večerník. Ďalšie periodiká, ktoré prinášajú informácie o dianí v rámci celej Bratislavy vychádzajú s týždennou, dvojtýždennou alebo mesačnou periodicitou ako napr. Bratislavské noviny alebo Propeler. Tieto sú však obyvateľom Bratislavy poskytované bezplatne. Vychádzajúc z týchto skutočností možno skonštatovať, že závery o nezastupiteľnosti elektronických verzií jednotlivých denníkov s celoslovenskou pôsobnosťou možno aplikovať aj v prípade regionálnych denníkov, teda aj v prípade periodika Večerník. Úrad preto dospel k záveru, že elektronická verzia periodika Večerník je pre subjekty poskytujúce monitoringové služby nezastupiteľná a vzhľadom na absenciu iných denníkov zameraných na región Bratislavy aj jedinečná. 

	Na základe uvedených skutočností úrad v posudzovanom prípade ako tovarové relevantné trhy vymedzil:

1. Relevantný trh predaja elektronickej verzie periodika Večerník medzi vydavateľom periodika Večerník a distribútorom elektronickej verzie uvedeného periodika pre ďalších odberateľov.

2. Relevantný trh predaja elektronickej verzie periodika Večerník medzi distribútorom elektronickej verzie uvedeného periodika a poskytovateľmi monitoringu dennej tlače.

	Úrad vymedzil dva tovarové relevantné trhy, nakoľko obidva sú ovplyvnené uzatvorením predmetnej Zmluvy. Taktiež spoločnosť NEWTON, s.r.o. podniká na obidvoch uvedených trhoch ako distribútor elektronickej verzie denníkov resp. ako poskytovateľ monitoringu dennej tlače pre svojich zákazníkov. 
Na tovarových relevantných trhoch uvedených pod č.1 je podiel spoločnosti SUNDRAPE, spol. s r.o. ako vydavateľa periodika Večerník a zároveň dodávateľa elektronickej verzie 100%. 
Na tovarových relevantných trhoch uvedených pod č.2 je podiel spoločnosti NEWTON, s.r.o., ako výhradného distribútora elektronickej verzie periodika Večerník 100%.
Z priestorového hľadiska úrad vymedzil obidva relevantné trhy územím SR, nakoľko, napriek regionálnemu charakteru periodika Večerník, ponuka a dopyt po jeho elektronickej verzii za účelom monitoringu dennej tlače zahŕňa celé územie SR, ktoré má charakter homogénneho prostredia.

3. Dohoda obmedzujúca súťaž

	Pri posudzovaní predmetnej Zmluvy úrad vychádzal z princípu, že obmedzením súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných aktivít, skutočné alebo možné zníženie rozsahu konkurenčnej aktivity alebo skresľovania konkurenčných podmienok. Dohodou podnikateľov na účely tohto zákona je každý ústny alebo písomný súhlasný prejav vôle jej účastníkov, ako aj iný súhlasný prejav vôle vyvodený z ich konania.
	Podľa § 4 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. Podľa § 4 ods.3 zákona je zakázaná najmä dohoda obmedzujúca súťaž, ktorá obsahuje

a)	priame alebo nepriame určenie cien tovaru alebo iných obchodných podmienok
b)	záväzok obmedzenia alebo kontroly výroby, odbytu, technického rozvoja alebo investícií,
c)	rozdelenie trhu alebo zdrojov zásobovania
d)	záväzok účastníkov dohody, že voči jednotlivým podnikateľom budú pri zhodnom alebo porovnateľnom plnení uplatňovať rozdielne podmienky, ktorými sú alebo môžu byť títo podnikatelia znevýhodňovaní v súťaži,
e)	podmienenie uzatvárania zmlúv tak, aby zmluvné strany prijali ďalšie záväzky, ktoré povahou alebo podľa obchodných zvyklostí nesúvisia s predmetom týchto zmlúv,
f)	znaky koluzívneho správania, v ktorého dôsledku podnikatelia koordinujú svoje ponuky v procese verejného obstarávania.

Úrad posúdil jednotlivé ustanovenia Zmluvy a po ich analýze dospel k záveru, že nasledovné ustanovenia Zmluvy predstavujú obmedzenia súťaže.

	- článok I. bod 1. v znení: „Predmetom zmluvy je úprava činností oboch zmluvných strán pri spracovaní a distribúcii elektronickej podoby periodika s názvom Večerník (ďalej iba „periodiká“) a to spôsobom, za podmienok, a v lehotách, ktoré si zmluvné strany tejto zmluvy v tejto zmluve dohodli, a súčasne záväzok vydavateľa poskytnúť exkluzivitu distribútorovi na distribúciu elektronickej podoby periodík za podmienok nižšie v tejto zmluve dojednaných, ako aj iné povinnosti, ktoré na seba zmluvné strany tejto zmluvy jej podpisom na seba prevzali.“

	- článok VI. bod 1. v znení: „Vydavateľ sa týmto zaväzuje, že počas celej doby platnosti a účinnosti tejto zmluvy neuzavrie zmluvu s rovnakým alebo podobným predmetom, ako má táto zmluva s iným subjektom, než je distribútor. Vydavateľ sa zaväzuje, že ani bez zmluvy nebude spolupracovať s iným subjektom či inými subjektmi než je distribútor v oblasti automatického spracovania dát v rozsahu tejto zmluvy. Vydavateľ sa zaväzuje, že si nebude činnosť popisovanú v tejto zmluve zaisťovať prostredníctvom svojich vlastných zamestnancov (ďalej iba exkluzivita distribútora“)..“

- článok VI., bod 2. v znení: „Vydavateľ sa súčasne zaväzuje, že neuzatvorí zmluvu a ani nevstúpi do žiadneho obchodného rokovania o jej uzatvorení, ktorej predmetom by bol súhlas vydavateľa so šírením elektronickej verzie periodík, a to akoukoľvek formou a v akejkoľvek podobe, s iným subjektom než je distribútor.“ 

Predmetná Zmluva upravuje vertikálny vzťah medzi vydavateľom a distribútorom, nakoľko každá zo zmluvných strán pôsobí na rozdielnej úrovni obchodu. Predmetom Zmluvy je úprava činností oboch zmluvných strán pri spracovaní a distribúcii elektronickej podoby periodika s názvom Večerník. Elektronickou podobou periodika sa rozumie uloženie tlačových materiálov uverejnených v dennom vydaní, a to tak, aby vhodným programovým nástrojom bolo možné v takto uložených materiáloch vyhľadávať podľa vopred určených kritérií.

	V citovaných ustanoveniach Zmluvy spoločnosť SUNDRAPE, spol. s r.o. udelila spoločnosti NEWTON, s.r.o. výlučné právo na šírenie a spracovanie elektronickej verzie periodika Večerník vydávaného spoločnosťou SUNDRAPE, spol. s r.o.. Takéto zmluvné dojednanie má za následok obmedzovanie súťaže, nakoľko v zmysle citovaných ustanovení Zmluvy bude mať na vymedzenom území právo distribuovať vymedzený tovar len jeden subjekt a to spoločnosť NEWTON, s.r.o.. Pred uzatvorením posudzovanej Zmluvy mali jednotlivé subjekty pôsobiace na tomto trhu, resp. na trhu poskytovania monitoringu tohto periodika možnosť odoberať jeho elektronickú verziu priamo od spoločnosti SUNDRAPE, spol. s r.o. a používať ju na vlastnú činnosť, resp. ju distribuovať ďalším záujemcom. Po uzatvorení Zmluvy nemajú tieto subjekty možnosť získať elektronickú verziu jednotlivých periodík priamo od vydavateľa, ale len od spoločnosti NEWTON, s.r.o. bez možnosti výberu iného dodávateľa. Možnosť získavania potrebných informácií z tlačenej verzie jednotlivých periodík nepovažujú tieto subjekty podľa vlastného vyjadrenia za adekvátnu náhradu, nakoľko spracovanie informácií z tlačenej verzie je náročnejšie a nastáva tu aj časový posun získania takýchto informácií. Z hľadiska cien záujemcovia o elektronickú verziu periodík môžu odoberať elektronické verzie len za ceny stanovené spoločnosťou NEWTON, s.r.o. bez možnosti výberu medzi inými dodávateľmi.
	Úrad považuje za potrebné v tejto súvislosti zdôrazniť, že spoločnosť NEWTON, s.r.o. je nielen distribútorom elektronickej verzie periodika Večerník, ale zároveň podniká aj v oblasti poskytovania služby monitoringu dennej tlače pre svojich zákazníkov. To znamená, že spoločnosť NEWTON, s.r.o. nielen dodáva elektronickú verziu uvedených periodík svojim odberateľom, ale je zároveň aj ich konkurentom na trhu poskytovania monitoringu dennej tlače. Táto previazanosť podnikateľských činností spoločnosti NEWTON, s.r.o. ju zjavne zvýhodňuje oproti konkurencii na trhu poskytovania monitoringu dennej tlače, nakoľko má výhodnejší prístup (predovšetkým z finančného hľadiska) k elektronickej verzii periodika Večerník, ktoré je základom pre poskytovanie služieb monitoringu.
	Uvedené ustanovenia Zmluvy predstavujú zároveň obmedzenie voľnosti konania pre spoločnosť SUNDRAPE, spol. s r.o., ktorá sa zaväzuje, že neuzatvorí zmluvu a ani nevstúpi do žiadneho obchodného rokovania o jej uzatvorení, ktorej predmetom by bol súhlas vydavateľa so šírením elektronickej verzie periodík, a to akoukoľvek formou a v akejkoľvek podobe, s iným subjektom než je distribútor Týmto ustanovením Zmluvy je vylúčená možnosť spoločnosti SUNDRAPE, spol. s r.o. na šírenie elektronickej verzie periodika Večerník iným spôsobom, ako prostredníctvom spoločnosti NEWTON, spol. s r.o., čo predstavuje obmedzenie súťaže na jednotlivých trhoch distribúcie elektronickej verzie periodika Večerník v prípade, že by na tieto trhy chcela vstúpiť v dobe účinnosti posudzovanej Zmluvy.

Úrad dospel k záveru, že Zmluva v uvedených ustanoveniach napĺňa skutkovú podstatu dohody obmedzujúcej súťaž, ktorá je v zmysle § 4 ods.1 zákona zakázaná. 
Úrad taktiež dospel k záveru, že obmedzujúce ustanovenia článku 5 Zmluvy úzko súvisia so samotným predmetom Zmluvy a nie je možné oddeliť ich od ostatného obsahu Zmluvy a preto nie je možné aplikovať § 4 ods.4 zákona.
Zmluva zároveň nie je dohodou obmedzujúcou súťaž v zmysle § 6 ods.1 zákona, na ktorú sa nevzťahuje zákaz v zmysle § 4 zákona.
	V zmysle § 58 ods.2 zákona č. 465/2002 Z.z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov účinného od 01.10.2002 sa podľa § 2 až 9 posudzuje aj vertikálna dohoda, ktorá vznikla pred dňom nadobudnutia účinnosti tohto zákona a ktorej účinky naďalej trvajú. Úrad posúdil Zmluvu v zmysle citovaných ustanovení a dospel k záveru, že na túto Zmluvu sa nevzťahuje skupinová výnimka. Podľa § 6 ods.1 zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov sa výnimka podľa § 2, 4 a 5 vzťahuje na vertikálnu dohodu, ak podiel dodávateľa na relevantnom trhu, na ktorom predáva výrobky alebo služby, ktoré sú predmetom vertikálnej dohody, nie je vyšší ako 30%. Úrad konštatuje, že v zmysle citovaného ustanovenia zákona je podiel spoločnosti NEWTON, s.r.o. na trhu 100%. Podľa § 6 ods.2 citovaného zákona sa výnimka podľa § 2, 4 a 5 vzťahuje na vertikálnu dohodu, ktorá obsahuje záväzok výhradnej dodávky, ak podiel odberateľa na relevantnom trhu, na ktorom odoberá výrobky alebo služby, ktoré sú predmetom vertikálnej dohody, nie je vyšší ako 30%. V posudzovanom prípade je podiel spoločnosti NEWTON, s.r.o. ako odberateľa a zároveň výhradného distribútora periodika Večerník       100 %.

	Listami zo dňa 14.08.2002 úrad v zmysle § 33 zákona vyzval účastníkov konania, aby sa vyjadrili k podkladu konania, k spôsobu jeho zistenia a navrhli jeho doplnenie.
	Listom zo dňa 03.09.2002 zaslali úradu spoločné vyjadrenie obaja účastníci konania.
	Vo svojom vyjadrení účastníci uviedli, že ihneď po zistení, že výklad tejto Zmluvy by mohol byť nejednoznačný, bola táto Zmluva vypovedaná. Úradu bol následne predložený na posúdenie návrh novej zmluvy. Ďalej účastníci uviedli, že v čase účinnosti Zmluvy nebola spoločnosť SUNDRAPE, spol. s r.o. ani spoločnosť NEWTON, s.r.o. požiadaná žiadnym tretím subjektom o spoluprácu v oblasti elektronickej verzie periodika Večerník a obe spoločnosti nepodnikli žiadne kroky smerujúce k zabráneniu možnej spolupráce s tretím subjektom.

4. Z á v e r

	Úrad po posúdení vyššie citovaných ustanovení Zmluvy dospel k záveru, že predmetná Zmluva má v zmysle § 4 ods.1 zákona za následok obmedzovanie súťaže a preto rozhodol tak, ako je uvedené vo výrokovej časti tohto rozhodnutia.
	Podľa § 38 ods.1 zákona úrad za porušenie ustanovení § 4 ods.1 zákona uloží podnikateľovi pokutu do 10 % z obratu podľa § 10 ods.3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.
	Z predložených dokladov vyplynulo, že obrat spoločnosti SUNDRAPE, spol.s r.o.. v roku 2001 bol 13 199 tis. Sk a obrat spoločnosti NEWTON, s.r.o. v roku 2001 bol 164 tis. Sk.
	Podľa § 38 ods.9 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona.
	Posudzovaná Zmluva bola uzatvorená dňa 31.10.2001. Napriek tomu, že Zmluva obsahuje ustanovenia, ktoré majú za následok obmedzenie súťaže, jej účastníci zákonom určené prostriedky spočívajúce v možnosti podania žiadosti o vydanie stanoviska k návrhu zmluvy podľa § 6 ods.7 zákona resp. o podanie návrhu podľa § 6 ods.5 zákona na vydanie rozhodnutia o tom, že ich činnosti alebo konania nie sú v rozpore s § 4 a 5 nevyužili. Úrad sa o existencii Zmluvy dozvedel priamo od spoločnosti NEWTON, s.r.o., ktorá je predložila úradu v rámci šetrenia na trhu poskytovania monitoringu tlače.
	Čo sa týka dĺžky porušovania ustanovení zákona, konanie oboch účastníkov je ohraničené obdobím od uzatvorenia Zmluvy t.j. od 31.10.2001. Úrad posudzoval, do akej miery bola v danom období spôsobená ujma na hospodárskej súťaži. Uzatvorením uvedenej Zmluvy spoločnosť NEWTON, s.r.o. získala 100%-ný podiel na relevantnom trhu predaja elektronickej verzie periodika Večerník poskytovateľom monitoringu dennej tlače, čo malo za následok obmedzenie súťaže na tomto relevantnom trhu. Vychádzajúc z vyjadrení účastníkov konania, v tomto období nezaznamenali žiadosť žiadneho subjektu o spoluprácu v oblasti distribúcie elektronickej verzie periodika Večerník. Úrad preto konštatuje, že skutočný dopad na hospodársku súťaž na predmetnom relevantnom trhu nebol závažný.
	Účastníci konania po zistení, že predmetná Zmluva by mohla byť dohodou obmedzujúcou súťaž podľa § 3 zákona vypracovali nový návrh zmluvy, ktorý dňa 06.09.2002 predložili v zmysle § 6 ods. 6 zákona úradu na posúdenie. Úrad skonštatoval, že nový návrh zmluvy nie je v rozpore s § 4 a 5 zákona.
	Úrad ďalej konštatuje, že obaja účastníci konania  v priebehu konania s úradom spolupracovali, predkladali načas požadované podklady a informácie a podávali vysvetlenia.
	Úrad pri určovaní výšky pokuty zohľadnil všetky vyššie uvedené skutočnosti a uložil obom účastníkom konania pokutu vo výške, aká je uvedená vo výrokovej časti tohto rozhodnutia.

P o u č e n i e  o  o d v o l a n í :

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

								Ing. Ján Šufliarsky
							       riaditeľ odboru dohôd
							       obmedzujúcich súťaž

Rozhodnutie dostane : 

1. SUNDRAPE, s.r.o.
    Kolárska 8
    814 99 Bratislava

2. NEWTON INFORMATION TECHNOLOGY, s.r.o.
    Politických vězňů 10
    Praha 1
    Česká republika
    pobočka
    Škultétyho 1
    832 27 Bratislava